b'\n_START_ARTICLE_\nKest\xc3\xa4vyyssukkulajuoksu\n_START_PARAGRAPH_\nKest\xc3\xa4vyyssukkulajuoksu tai kest\xc3\xa4vyyssukkulajuoksutesti tai piip-testi (ruots. beep-test, engl. beep test) on juoksukuntotesti, jolla mitataan maksimaalista kest\xc3\xa4vyytt\xc3\xa4. Se on yleens\xc3\xa4 sis\xc3\xa4tiloissa (liikuntasalissa) suoritettava aerobisen ja anaerobisen kest\xc3\xa4vyyden mittari. Siin\xc3\xa4 juostaan 20 metrin matkaa edestakaisin yh\xc3\xa4 nopeammin aina uupumukseen saakka. Testi\xc3\xa4 tahdittaa \xc3\xa4\xc3\xa4nite, jonka \xc3\xa4\xc3\xa4nimerkit antavat luvan l\xc3\xa4hte\xc3\xa4 aina seuraavalle sukkulalle. Juoksuvauhdin nopeutuessa alkavat huonokuntoisimmat karsiutua, koska eiv\xc3\xa4t ehdi ajoissa seuraavaan k\xc3\xa4\xc3\xa4nn\xc3\xb6kseen._NEWLINE_Kest\xc3\xa4vyyssukkulajuoksu on nykyisin koululaisten aerobisen peruskest\xc3\xa4vyyden ensisijainen mittausmenetelm\xc3\xa4 ja my\xc3\xb6s yksi Eurofit\xe2\x80\x93testipatterin testeist\xc3\xa4.\n_START_SECTION_\nTestin kulku\n_START_PARAGRAPH_\nSukkulajuoksun aloitusvauhti on 8 km/h. \xc3\x84\xc3\xa4nimerkkien ilmaisema vauhti nopeutuu minuutin v\xc3\xa4lein 0,5 km/h kerrallaan. K\xc3\xa4\xc3\xa4ntymisviivalla k\xc3\xa4\xc3\xa4nnytt\xc3\xa4ess\xc3\xa4 toisen jalan on kosketettava k\xc3\xa4\xc3\xa4ntymisviivaa. Jos juoksija ehtii k\xc3\xa4\xc3\xa4ntymisviivalle ennen \xc3\xa4\xc3\xa4nitteelt\xc3\xa4 tulevaa seuraavan sukkulan aloitusmerkki\xc3\xa4, h\xc3\xa4nen t\xc3\xa4ytyy odottaa t\xc3\xa4t\xc3\xa4 merkki\xc3\xa4 ennen uuden sukkulan aloittamista._NEWLINE_Testin suorittamista varten tarvitaan tasainen ja pit\xc3\xa4v\xc3\xa4pintainen v\xc3\xa4hint\xc3\xa4\xc3\xa4n 22 metri\xc3\xa4 pitk\xc3\xa4 alue. Yhdensuuntaiset k\xc3\xa4\xc3\xa4ntymisviivat piirret\xc3\xa4\xc3\xa4n tai merkit\xc3\xa4\xc3\xa4n teipill\xc3\xa4 20 metrin et\xc3\xa4isyydelle toisistaan. Lis\xc3\xa4ksi merkit\xc3\xa4\xc3\xa4n kontrolliviivat 3 m ennen kumpaakin k\xc3\xa4\xc3\xa4ntymisviivaa. Jokaiselle juoksijalle merkit\xc3\xa4\xc3\xa4n k\xc3\xa4\xc3\xa4ntymisviivoille keiloin tai muuten v\xc3\xa4hint\xc3\xa4\xc3\xa4n metrin levyinen juoksurata._NEWLINE_Mik\xc3\xa4li \xc3\xa4\xc3\xa4nimerkki kuuluu ennen kuin juoksija on ehtinyt k\xc3\xa4\xc3\xa4ntymisviivalle, tulee h\xc3\xa4nen k\xc3\xa4yd\xc3\xa4 viivalla k\xc3\xa4\xc3\xa4ntym\xc3\xa4ss\xc3\xa4 ja pyritt\xc3\xa4v\xc3\xa4 sitten ehtim\xc3\xa4\xc3\xa4n seuraavalle k\xc3\xa4\xc3\xa4nt\xc3\xb6paikalle hyv\xc3\xa4ksytt\xc3\xa4v\xc3\xa4sti. Kun juoksija my\xc3\xb6h\xc3\xa4styy kahden per\xc3\xa4tt\xc3\xa4isen sukkulan ajalta k\xc3\xa4\xc3\xa4nt\xc3\xb6paikalta niin, ettei h\xc3\xa4n ehdi \xc3\xa4\xc3\xa4nimerkin kuuluessa kontrolliviivalle saakka, suoritus keskeytet\xc3\xa4\xc3\xa4n. Tulokseksi tulee juostujen sukkuloiden lukum\xc3\xa4\xc3\xa4r\xc3\xa4, johon ei sis\xc3\xa4llytet\xc3\xa4 keskeytykseen johtanutta sukkulaa eli toista per\xc3\xa4tt\xc3\xa4ist\xc3\xa4 virheellist\xc3\xa4 suoritusta._NEWLINE_Testin kehitti Luc L\xc3\xa9ger Montr\xc3\xa9alin yliopistossa 1980-luvulla. Suomeen ja erityisesti lasten ja nuorten kuntotestaukseen sit\xc3\xa4 ovat soveltaneet Tero Viljanen, Simo Taimela ja Urho Kujala tutkimuksessaan Koululaisten fyysinen aktiivisuus, kest\xc3\xa4vyyskunto ja ponnistuskorkeus.'